Аламүдүн суусу
Аламүдүн суусу — Кыргызстандын Аламүдүн районундагы суу, Чүй дарыясынын сол куймасы. Узундугу 78 км, алабынын аянты 317 км2.

Кыргыз Ала-Тоосунун түндүк капталындагы Аламүдүн мөңгүсүнөн башталып, жогорку бөлүгү кууш капчыгай аркылуу шар агат. Чүй өрөөнүнө чыкканда нугу кеңейип, тайыздайт. Бишкек шаарын аралай түндүккө карай агат.

Ага 33 майда өзөн куят. Ири куймасы — Чуңкурчак (19 км). Алабында жалпы аянты 0,8 км2 жеткен 22 майда көл, 74,2 км2 келген 53 мөңгү бар. Май айында кирип, сентябрда тартылат. Жылдык орточо чыгымы 6,36 м3/сек; байкалган эң көп чыгымы 300 м3/сек, эң азы — 0,74 м3/сек.

Аламүдүн капчыгайынан Чүй өрөөнүнө чыга бериште (Көк-Жар кыштагы тушта) суу бөлүштүргүч курулган. Боюнан Көк-Жар, Таш-Мойнок, Беш-Күңгөй, Аламүдүн кыштагы орун алган.

Сугатка кеңири пайдаланылат.

Галерея

Дагы караңыз 
 Аламүдүн капчыгайы

Булактар
 “Кыргызстан”. Улуттук энциклопедия: 1-том. Башкы ред. Асанов Ү. А., Б.: Мамлекеттик тил жана энциклопедия борбору, 2006. ISBN 9967-14-046-1

 Кыргызстандын географиясы / Мамлекеттик тил жана энциклопедия борбору. - Б.: 2004. ISBN 9967-14-006-2

Кыргызстандын суулары‎
Аламүдүн району